《白沙砦外偕汪济川观水磨》
清代·路璜

天地运纽枢，日月互轮转。激水寓化机，回旋妙制展。

疾若风行车，驶如驽恋栈。深涧走雷霆，浪花翻雪茧。

斗室小容舠，盘磨大逾艑。不假人力施，疑有神功遣。

玉屑碾纷纷，珠英霏剪剪。竟日无停机，一泓弄清浅。

昔人侈谈天，圜盖识者鲜。佛法怖众生，风轮象空衍。

求虚岂疗饥，适用等浚畎。运行得自然，手足少劳勉。

仰观太虚中，白云任舒卷。

作者简介：路璜，字渔宾，毕节人。道光乙巳进士，官洛阳知县。有《黔灵山樵集》。